Mjeztym hižo 22. raz su sobotu w Budyšinje dźeń měšćanskeho lěsa přewjedli. Něhdźe 60 wobdźělnikow poda so w lěsu pod Čornobohom na slědy kamjentnych pomnikow.
Budyšin (CS/SN). Andreas Bültemeier, kiž je hromadźe z Thomasom Sobczykom knihu wo pomnikach w hornjołužiskich lěsach spisał, rozłoži, zo je w lěsach pod Čornobohom wjele tajkich swědkow zašłosće. Jónu su to mězniki, kotrež wobsydstwowe poměry rjaduja. Wšako njesłušeja wšitke lěsne płoniny wokoło Čornoboha městu Budyšinej. Jedyn z najnjewšědnišich kamjentnych pomnikow je na priwatnej ležownosći. Ale z dowolnosću wobsedźerja smědźachu sej wobdźělnicy ekskursije wobhladać reformaciski pomnik, kotryž nadeńdźechu wosrjedź lěsa. Stworił bě jón Kumwałdski kamjenjećesar George Weickert składnostnje 300. jubileja reformacije 1817. Do wulkeho njewobdźěłaneho kamjenja zadypa wón wopomnjenski tekst.
pol_Latn szl_Latn